Okresná prokuratúra Trenčín 
Bernolákova 2, 912 50 Trenčín 1

Sp. zn. : 2 Pv 1224/11/3309	Trenčín, 9.5.2012
EEČ : 2-28-57-2012

U Z N E S E N I E

Trestná vec:	obvinený XXXXX 
Prečin:	všeobecné ohrozenie podľa § 285 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Trenčín
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 23.12.2011 v čase okolo 13.00 hod. v obci Mníchova Lehota v staršom rodinnom dome XXXXX, kde trvale býval, z doposiaľ nezistených príčin ponechal otvorené ventily na plynovom sporáku v kuchyni uvedeného rodinného domu, následkom čoho došlo k nahromadeniu plynu v ostatných miestnostiach a z neznámych príčin došlo k výbuchu pravdepodobne zemného plynu, následkom ktorého obvinený XXXXX utrpel popáleniny rôznych stupňov na asi 80 % tela a ďalej došlo k zrúteniu časti domu, po čom bol dom príslušníkmi Hasičského a záchranného zboru zbúraný, čím majiteľke domu XXXXX, trvale bytom XXXXX vznikla škoda vyčíslená na sumu 16 597 Eur
Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením povereného príslušníka Okresného riaditeľstva PZ, Oboru poriadkovej polície, Obvodného oddelenia Trenčín sp. zn. ORP- 2227/TN-TN-2011 zo dňa 30.12.2011 podľa § 206 odsek 1 Trestného poriadku bolo vznesené obvinenie XXXXX pre prečin všeobecného ohrozenia podľa § 285 ods. 1 Trestného zákona na tom skutkovom základe, že dňa 23.12.2011 v čase okolo 13.00 hod. v obci Mníchova Lehota v staršom rodinnom dome XXXXX, kde trvale býval, z doposiaľ nezistených príčin ponechal otvorené ventily na plynovom sporáku v kuchyni uvedeného rodinného domu, následkom čoho došlo k nahromadeniu plynu v ostatných miestnostiach a z neznámych príčin došlo k výbuchu pravdepodobne zemného plynu, následkom ktorého obvinený XXXXX utrpel popáleniny rôznych stupňov na asi 80 % tela a ďalej došlo k zrúteniu časti domu, po čom bol dom príslušníkmi Hasičského a záchranného zboru zbúraný, čím majiteľke domu XXXXX, trvale bytom XXXXX vznikla škoda vyčíslená na sumu 16 597 Eur.

Zo znaleckého posudku z odboru zdravotníctvo a farmácia, odvetvie traumatológia, chirurgia č. 8/2012 zo dňa 13.03.2011 vyplýva, že obvinený XXXXX utrpel ťažké až smrteľné poranenie, ktoré aj napriek intenzívnej liečbe na špecializovanom pracovisku viedlo postupne k rozvoju multiorgánového zlyhania s progresívnym zhoršovaním celkového stavu a následne úmrtiu obvineného.  

Z úmrtného listu Matričného úradu Mestskej časti Bratislava - Ružinov, zapísaného v knihe úmrtí s poradovým číslom 14, zväzok 40, strana 169, ročník 2012, je zrejmé, že obvinený XXXXX, nar. XXXXX, zomrel dňa 04.01.2012. 

V zmysle § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku. 

	V zmysle § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

	Vzhľadom k uvedenému bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lucia Mládenková
prokurátorka